google/wiki40b huggingface dataset:
Balkanisering

Balkanisering vil si å dele opp et større område i små, svake og lite selvstendige stater som gjerne er fiendtlig innstilt til hverandre. Uttrykket oppstod omkring første verdenskrig, da tyske sosialister brukte det om det russiske press mot statene på Balkan. På 1990-tallet, da Jugoslavia ble delt opp etter etniske, språklige, kulturelle og religiøse linjer, ble uttrykket brukt om situasjonen der. Denne fragmenteringen blir av mange oppfattet som en ulykke for området. 
Uttrykket har fått en videre betydning og anvendes på ulike fagområder. Blant annet er det brukt om fragmenteringen i skolen hvor de ulike fagprofesjoner kjemper for sine revirer i stedet for institusjonen som helhet. Balkaniserte kulturer kjennetegnes ved lav gjennomtrengeliget fordi gruppene er skarpt isolerte fra hverandre og har lite kunnskap om andre. Undergruppene er også stabile over tid og medlemmene identifiserer seg med undergruppene mer enn med hovedgruppen.
The Adventures of Ichabod and Mr. Toad

Innhold

I og med at begge episodene er basert på litterære verk, fikk hver av dem en rammefortelling i realfilm hvor en forteller introduserer handlingen. Begge disse er lagt til et bibliotek. Mr Toad blir presentert av Basil Rathbone, mens Ichabod blir presentert og fortalt av Bing Crosby. 
Filmatiseringen av Det suser i sivet er basert på de delene av boka som følger Paddas (Mr. Toad) maniske interesse for kjøretøy.
Den andre delen av filmen er basert på Legenden om Sleepy Hollow av Washington Irving. Ichabod Crane er en hengslete, grådig, overtroisk og likevel sjarmerende dandy som i 1790 kommer til landsbyen Sleepy Hollow, New York, for å begynne som lærer. Landsbyen er kjent for sine spøkelser. Til tross for sin merkelige oppførsel blir han raskt populær blant kvinnene. Han konkurrerer med den bøllete Brom Bones om å gjøre kur til Katrina van Tassel, den vakre arvingen etter byens rikeste mann. På vei hjem fra en fest møter Ichabod den hodeløse rytteren, og forsvinner.

Om filmen

The Adventures of Ichabod and Mr. Toad innbrakte $1,6 millioner på verdensbasis, hvorav $1,2 millioner i USA.
Den ble godt mottatt av anmelderne, noe som gjenspeiles i at den har fått 93 % på Rotten Tomatoes. Den amerikanske filmkritikeren Leonard Maltin har gitt den 3 av 4 stjerner i sin Movie Guide. Den har fått 3 av 4 ruller i norske Film Max.
Den ble tildelt en Golden Globe for beste foto (fargefilm).
Griegprisen

Griegprisen deles ut av Edvard Grieg Museum Troldhaugen til en norsk musiker, dirigent eller musikkforsker som på en særlig måte har formidlet Edvard Griegs musikk til andre. Den har også vært delt ut ekstraordinært fem ganger til personer som har gjort en særskilt innsats for Edvard Grieg og Troldhaugen. Prisen deles hvert år ut på 15. juni som er Griegs fødselsdag.
Bud Idrettslag

Fotball

A-laget i fotball spiller 2019-sesongen i 6. divisjon, etter å ha rykket ned fra 5. divisjon etter 2018-sesongen.
Bud Stadion er klubbens hjemmebane og de fikk skjøte på plassen i 1938. Plassen fikk gress i 1968 og i 1976/77 ble det laget løpebane rundt. I 1992 ble det også anlagt grusbane, som i 2008 ble oppgradert til kunstgress.
Dypt i havet

«Dybt i havet» er de første ordene i en romance Havfruen og Klintekongen av Johan Ludvig Heiberg. Den finnes i tredje akt i Heibergs teaterstykke Elverhøj fra 1828. Den ble tatt inn i Ole Vigs Sange og Rim for det norske Folk som kom ut i 1854, og derfra ble den tatt inn i skolesangbøkene til langt ut på 1900-tallet. Melodien som blir brukt i sangbøkene er en svensk folkemelodi.

Teksten

1.Dybt i Havet, som med stærke Bølger

Skummer mod Stevens hvide Fjeld,

Der en Havfru sig paa Bunden dølger

I det blå kjølig-friske Væld.

Men naar Maanen blank paa spejlklar Flade staar,

Hæver hun sig op og sagte Harpen slaar.

Tys, tys, tys, hvilken liflig Klang!

Fjærnt over Bølgen lyder Havfrusang.
2.Klintekongen fra sin hvide Trone

Stirrer ud, mindes svundne Lyst:

«Du som henrev mig ved Harpens Tone,

O, min Brud, kom til dette Bryst!»

Men hun rødmer højt igjennem Bølgen klar;

Harpens Toner dø, hun stammer frem til Svar:

«Tys, tys, tys, jeg er ej din Brud!

Bølgen er kold, den slukker Elskov ud».
3.Sorrigfuld han vandrer bort fra Fjeldet,

Søger Fred hist i Elvekrat,

Sværmer ensom der ved Kildevældet

I den blaa, maaneklare Nat.

Der han speider taus og spænder sine Garn,

Lokker i sin Favn saa mangt uskyldigt Barn.

Tys, tys, tys, han er vist oss nær!

Alt har han hørt i Skjul bag sine Træer.
Shi Siming

Shi Siming (kinesisk: 史思明; pinyin: Shǐ Sīmíng; født ca. 703, død 18. april 761; æranavn: Shùntiān (順天) 759-761 og Yìngtiān (應天) 761), født Shi Sugan (窣干; Sùgān), var en Tang-kinesisk general som ble med sin barndomsvenn An Lushan i hans opprør mot Tang, og som etterfulgte An Lushans sønn, An Qingxu, som keiser av Yan-staten som An Lushan etablerte. Shi Siming styrte over Yan fra 9. mai 759 til sin død. Han var gift med keiserinne Xin og hadde han minst sju sønner, deriblant den senere keiser Shi Chaoyi og Shi Chaoqing.

An Lushans opprør

Shi Siming var en av opprørslederen An Lushans ledsagere. An Lushan utløste i desember 755 et opprør mot Tang-dynastiet; bakgrunnen var maktkamp med kansleren Yang Guozhong som var fetter av den keiserlige konkubine Yang Guifei. Opprøret skulle bli kjent som An Lushan-opprøret eller An-Shi-opprøret. At opprøret fant særlig stor tilslutning, var at det tilfeldigvis sammenfalt med uår i det midtre Kina, med hungersnød, tørke og så oversvømmelser. Dette kom i tillegg til interne vanskeligheter i Tang-administrasjonen.
I desember 755 inntok An Lushan Luoyang, beseiret Tang-styrkene under Geshu Han mellom Tong-passets festning og Gulelven, tok Geshu Han til fange, og i juni 756 også erobret Chang’an. Keiser Xuanzong flyktet til Chengdu. Chang’an ble plyndret. Under flukten måtte den nå hjelpesløse keiser gi etter for sin livgardes påtrykk og la Yang Guozhong og Yang Guifei henrette - man gav dem et stort ansvar for for utbruddet av An Lushans opprør. 
An Lushan utropte i februar 756 seg selv til keiser av en nydannet stat, Yan.
Keiser Xuanzong av Tang takket av, og ble etterfulfgt av sin sønn Suzhou (756-762) som kom til makt i Gansu. Han tilkalte hjelp fra  uigurenes kavalleri og kunne gjenerobre Chang’an og Luoyang i oktober 757. Dette var blitt muliggjort først og fremst av at An Lushan ble myrdet tidlig i 757. Drapet var anstiftet av hans egen sønn An Qingxu, som på den måte overtok som keiser av Yan. 
Shi Siming agerte på denne tid allerede nokså selvstendig, og kontrollerte Fanyang og det nordlige Hebei. An Qingxu, som ble truet av Tang-styrkene i Yecheng, sendte bud på Shi. Han bad Shi sende ham forsterkninger. Shi førte akkurat da forhandlinger med Tang-regjeringen, og det var først i begynnelsen av 759 at han sendte en relativt svak hær til An. Senere samme år henrettet han An.

Keiser av Yan

Shi Siming overtok som opprørets leder og utropte seg selv til keiser av Yan. Etter at han hadde klart å befeste sin kontroll over Hebei, krysset han høsten 759 Gulelven. Sommeren 760 inntok han atter Luoyang. Men idet den keiserlige general Li Guangbi stod i øst ved Heyang, kunne ikke Shi vende seg vestover og komme seg over Tong-passet og så erobre Chang’an. 
I 761 ble Shi Siming myrdet av sin sønn Shi Chaoyi, og han ble så den siste keiseren av Yan. To år etter begikk han selvmord.
Austropetalia

Utseende

Temmelig store, slanke øyenstikkere, brune og gule. Fasettøynene er helt skilte eller møtes i et punkt i pannen. Vingenes framkanter har rekker av rødbrune flekker. Larven er kraftige med stort hode og har fem-leddete antenner og tre-leddete føtter. Beina er påfallende knudrete. Bakkroppen er flat, ledd 1-8 er trekantet utvidet mot siden.

Levevis

Larvene lever i elver, bekker, torvmyrer eller i sprutsonen under fossefall.

Utbredelse

Austropetalia finnes bare i Australia.
Sneferu

Sneferu var en farao i fjerde dynasti i oldtidens Egypt og som styrte i første halvdel av epoken det gamle rike (ca. 2625-2585 f.Kr.). Han ble etterfulgt av og var muligens far til faraoen Keops som regnes som bygger av Kheopspyramiden.
Francesca Bonnemaison

Liv og virke

I 1909 etablerte hun Biblioteca Popular de la Dona som middel til å fremme kvinners utdannelse. Dette var verdens første bibliotek for kvinner.
Etter at kvinner fikk stemmerett, ledet Bonnemaison arbeidet med å organisere kvinneseksjonen i Lliga Regionalista.
Biblioteca Francesca Bonnemaison og Centre de Cultura de Dones Francesca Bonnemaison i Barcelona er oppkalt etter henne.
Olav Ugjæva

Olav Ugjæva (norrønt Ólafr úgæva) (død 1169) var et kongsemne i borgerkrigstida i Norge. Han tok kongsnavn i 1167, men måtte året etter flykte til Danmark, der han døde.
Olav var sønn til Gudbrand Skavhoggsson (Guðbrandr Skafhǫggsson) og Maria Øysteinsdotter (María Eysteinsdóttir), datter av kong Øystein Magnusson. Han blei oppfostra av Sigurd Agnhatt (Sigurðr agnhǫttr). Ifølge Snorre bodde Sigurd på Opplandene (det indre Østlandet), mens forfatteren av Fagerskinna hevder han var fra «øst i Viken», altså på østsiden av Oslofjorden. 
På slutten av 1160-tallet blei Norge styrt av jarl Erling Skakke mens sønnen hans, kong Magnus Erlingsson, var mindreårig. Erling hadde lyktes i å få gjort sønnen til konge etter langvarige kamper mot andre kongsemner siden midten på 1150-tallet. I 1167 reiste Sigurd Agnhatt og fostersønnen Olav en flokk på Opplandene, mens Erling Skakke var i Danmark. Etter at Erling vendte tilbake til Norge for å bekjempe reisinga angreip Olav og hans menn Erling i et bakhold på Rydjokul i Sørum. Erling blei skada og kom seg så vidt unna. Ifølge sagaene blei det sagt at Olav var uheldig som ikke fikk drept Erling i denne kampen, og slik fikk Olav tilnavnet, som betyr omtrent Olav den uheldige.
Året etter reiste Olav og flokken hans til Viken (Oslofjord-området), der de blei slått i et slag ved Stanger (i Våler i Østfold). Sigurd Agnhatt blei drept i slaget, men Olav kom seg unna og flykta til Danmark. Året etter blei han sjuk og døde der. Sagaene forteller at danskene holdt ham for å være hellig.
Olav og reisinga hans omtales i kongesagaene Heimskringla og Fagrskinna. Disse to sagaene er uenige om han døde i Århus eller Ålborg.
FrederiksborgCentret

FrederiksborgCentret er et sports-, messe- og konferansesenter som ligger i Hillerød, nord for København. Det benyttes dessuten til teaterforestillinger og konserter.
Reinsbu fra Galdeberg

Reinsbu fra Galdeberg er en kopi av Galdebergbua på nordsida av Bygdin, satt opp på Valdres Folkemuseum i 1955. Bua ble brukt til overnatting under reinsjakt i fjellet. Den har røykovn. Ved siden av ovnen finnes en stein til å sitte på, og lengst inne en stor steinhelle som sengebrisk.
Moss Skiklubb

Moss Skiklubb (stiftet 11. januar 1928) er et norsk idrettslag fra Moss. Moss Skiklubb hadde 3690 medlemmer pr. 31.12.2014 (3642 i 2013). Moss Skiklubb har 2 idrettsgrupper (langrenn og hopp). Moss Skiklubb eier Skihytta i Mossemarka, ved Skihytta finnes også en hoppbakke (Hyttebakken), bygget i 2004. Leder i klubben er for sesongen 2010/11 er Svein Bromander. Klubben arrangerer årlig turrennet Mossemarka Rundt.

Historikk

Mossebakken (hoppbakke) lå sør for Innfartsveien ved Mosseporten-tunnelen og var Moss Skiklubbs offisielle bakke fra 1928-58. Ny bakke ble bygget 1959 på samme sted, den ble revet i 2011.
Morgan le Fay

Morgan le Fay er i legender og litteratur kong Arthurs halvsøster og motstander. Hun er gift med Urien av Rheged, og beskrives ofte som en heks og/eller healer.
Ved å stjele skjeden til sverdet Excalibur er hun skyld i at Kong Arthur blir dødelig såret i sin kamp mot Mordred. Til tider forveksles hun med søsteren Morgause, som er Mordreds moder.
Morgan er en av de tre kvinnene som frakter den døende Arthur til Avalon, den hellige øya. Hun er formodentlig avledet av en gammel keltisk modergudinne, Modron, som ofte optrådte som tre kvinner på samme tid. Hun knyttes også til den irske krigsgudinnen Morrighan.
Fata morgana (synsbedrag eller luftspeiling) har navn etter henne.
NorBetong

NorBetong produserer ferdigbetong, også kalt fabrikkbetong. Bedriften har i underkant av 30 produksjonsavdelinger i Sør-Norge. Selskapet er en del av HeidelbergCement, som er en av verdens største produsenter av sement, betong og tilslag.
Selskapet ble opprettet som Norcem Betong i 1983, og var da en videreføring av Norcems betongproduksjon. I dette selskapet ble det også produsert betongelementer, betongvarer, samt pukk og grus. Navnet ble endret til Aker Betong i 1987, og senere til NorBetong i 1996.
Fylkesvei 3544

Fylkesvei 3544 går mellom Bråstad og Myra i Arendal kommune. Veien er 2,2 km lang.
Frem til 2019 hadde veien betegnelsen Fylkesvei 176.
1. Herøya

Historikk

1. Herøya har sitt utspring på Herøya, og ble startet opp av ledere som arbeidet på Hydro Herøya (den gang Eidanger salpeterfabrikk), og som hadde vært speidere andre steder i Norge. 1. Herøya har egen speiderhytte, Almedalshytta, som brukes aktivt. Gruppa har i dag ca. 30 medlemmer.
Hvitvasking

Hvitvasking (også kalt pengevasking) er tiltak som mål å skjule eller tilsløre at verdier stammer fra straffbare forhold. Hvitvasking er virksomhet der penger som er unndratt beskatning, eller penger som er et resultat av ulovlige virksomheter, også kjent som svarte penger, gjennom ulike disposisjoner fremstår som hvite penger .
Slike disposisjoner kan være oppkjøp av vinnerbonger i legale totalisatorspill eller å sette de inn i omsetningen i en legal virksomhet som hvitvaskerne kontrollerer. Andre eksempler kan være oppkjøp av antikviteter eller samleobjekter som selges som "loftsfunn".
Det finnes flere tiltak som myndighetene har satt i verk for å stoppe hvitvasking, blant annet rapporteringsplikt for kontantbeløp ved større innskudd samt rapporteringsplikt for utførsel av større beløp i kontanter/valuta.
Formuesendring i selvangivelsen har ofte vært brukt som et signal om inntekter unndratt beskatning.
Det må bemerkes at i jurisdiksjoner hvor inntektsskatt, formuesskatt o.l. ikke finnes, så anses intet tjent eller eiet som unndratt for beskatning. Det betyr at inntekt vunnet i utlandet av et norskeid selskap registrert i en ovennevnt jurisdiksjon (ofte kalt skatteparadis), ikke er svarte penger, selv om de er ubeskattet. De skal nemlig ikke beskattes.
Campanium

Campanium er i ICS' geologiske tidsskala, den femte av seks tidsaldere i senkrittepoken (eller, i kronostratigrafien: den femte av seks etapper i øvre krittperioden). Campanium spenner over tiden fra 83,6 til 72 millioner år siden. Den etterfølger Santonium, og den etterfølges av Maastrichtium.
Anglisisme

En anglisisme er et ord eller uttrykk som har sitt opphav i engelsk. Det brukes særlig om ord som er oversatt, men ikke er i samsvar med vanlige regler for grammatikk eller orddannelse i mottagerspråket. I moderne tid har mange anglisismer fått fotfeste i norsk. Særlig Språkrådet forsøker å motarbeide dette ved å lansere alternative ord for nye fenomener og innretninger.
Gullkalven (studentkonkurranse)

Gullkalven, opprinnelig kalt Gullblyantspisseren, er en konkurranse for norske elever og studenter ved skoler som underviser i kreativ kommunikasjon i Norge og utlandet. Konkurransen arrangeres hvert år av elever ved Westerdals Oslo School of Arts, Communication and Technology i Oslo. Konkurransen startet i 1990 da skolen var en rein reklameskole. Navnet «Gullblyantspisseren» henviste til Gullblyanten som er norgesmesterskapet i reklame for de etablerte reklamebyråene. 
Gullblyantspisseren skiftet navn til Gullkalven i 2007

Kategorier

I 2006 hadde Gullblyantspisseren 24 kategorier for konkurrerende bidrag:  
Annonse,
Radio,
Direkte Markedsføring (DM),
Kampanje,
Ambient/Stunt,
Art Direction,
Åpen Tekst,
Reklametekst,
Messe/Stand,
Butikk,
Vindu,
Interiør,
Boards/Plakat,
Emballasjedesign,
Identitetsdesign,
Manus,
Reklamefilm,
Kortfilm fiksjon,
Dokumentar,
Musikkvideo,
Interaktivt,
Foto,
Illustrasjon,
Åpen klasse.
Tilleggspriser var «Aftenposten best jobbet» og «Puttiprisen»
I 2014 er konkurransen delt inn i 5 kategorier + èn åpen brief. Konkurransen blir arrangert av Gullkalven i samarbeid med noen av de største aktørene i kommunikasjonbransjen. Gullkalven har som mål å være den mest attraktive konkurransen for studenter og synliggjøre de beste ideene for kommunikasjonsbransjen. 
Briefene slippes 6.mars. Vinnerne kåres på prisutdelingen 28. Mai. Gullkalven er åpen for alle studenter i Norge, og norske studenter i utlandet – alt man trenger er en god idé, eller fire.
Place de la Concorde

Place de la Concorde er en plass i Paris, ved den nedre enden av Champs-Élysées, på nordsida av Seinen. Ved plassen ligger Tuileriene (Jardin des Tuileries). Fra plassen kan man se oppover Champs-Élysées og til Triumfbuen.

Historie

Den åttekanta plassen ble tegna av Ange-Jacques Gabriel i 1755, og fikk navnet Place Louis XV. På nordsida fikk plassen to like bygninger, én på hver side av Rue Royale; disse er eksempler på periodens arkitektur. Bygningene romma i begynnelsen regjeringskontorer, og den ene er fortsatt hovedadministrasjon for den franske marinen. Den andre er omgjort til luksushotell, Hôtel de Crillon.
Under den franske revolusjon ble statuen av Ludvig XV revet ned og plassen ble omdøpt til Place de la Révolution. Det gamle regimet hadde brukt plassen som offentlig rettersted; nå ble det reist en giljotin på plassen. Den 21. januar 1793 ble Ludvig XVI giljotinert her, og senere Marie Antoinette. Under den store terroren ble både Lavoisier, Danton og Robespierre henretta her. På én måned i 1794 ble over 1300 mennesker henretta.
Under thermidor-reaksjonen fra 1795 begynte myndighetene å kalle plassen Place de la Concorde, og i 1830 ble navnet gjort offisielt.
Adesmiella

Utseende

En ganske liten, brunrød trebukk. Oversiden er nokså blank og fint hårete. Antennene er noe lengre enn kroppen, det andre leddet er stort og fortykket, antennene er mørke i spissen. Hodet er stort, tydelig bredere enn pronotum. Pronotum er hvelvet, nærmest rektangulært sett ovenfra, noe innsnevret i den bakerste delen, uten tenner på sidene. Sidekantene er hvite, den hvite kanten blir bredere bakover. Dekkvingene har rettvinklede "skuldre" og er litt avsmalnende bakover. Midt på er det på hver dekkvinge en avrundet, hvit skråflekk, disse danner til sammen en hjerteformet tegning.

Utbredelse

Arten lever i det sørlige Brasil.
Det Danske Internationale Logistik Center

Opprettelse

Som følge av forsvarsforliket 2000–2004 ble DANILOG opprettet den 1. januar 2001.
Padling under Sentralamerikanske og karibiske leker 1993

Padling under Sentralamerikanske og karibiske leker 1993. Padling var en av flere sporter i de syttende sentralamerikanske og karibiske leker som ble arrangert i Ponce på Puerto Rico i perioden 19. til 30. november 1993. Det var andre gangen som padling var med i de sentralamerikanske og karibiske leker. Det var tjueen øvelser, femten for menn og seks for kvinner. Cuba ble beste nasjon med nitten gullmedaljer foran Mexico med to.
Dødsmarsjen fra Brno

Dødsmarsjen fra Brno (tysk: Brünner Todesmarsch) var en del av den kollektive fordrivelsen av tyskere fra Tsjekkoslovakia etter den andre verdenskrigen. Mer enn 20 000 mennesker ble drevet til fots fra Brno til Østerrike, hvorav minst 2 000 døde underveis.
Det såkalte Nasjonalutvalget for Stor-Brno bestemte 29. mai 1945 å utvise samtlige tyskspråklige kvinner, barn og gamle fra den nå tsjekkiske byen Brno og omegn (tysk: Brünn). Etnisk tyske menn mellom 14 og 60 var allerede arrestert og bragt i fangeleire. På kvelden den 30. mai ble ca. 20 000, kanskje så meget som 26 000 mennesker samlet på et torg i Brno. Derfra ble de drevet til fots mot Østerrike, i første omgang over Donau til Linz. Om morgenen 31. mai strakk rekken av mennesker seg 16 kilometer og folkemengden økte senere til 28.000 med personer fra byer på veien. Bare noen få, enkelte høygravide og svært syke, ble tilbake i Brno. Resten tilbakela minst 60 kilometer til fots. I løpet av marsjen døde mer enn 2 000 personer, ifølge enkelte kilder mer enn 5 000 mennesker. Før krigen var omkring 25 % av Brnos 270.000 innbyggere tysktalende, i år 2000 var det et par hundre igjen av den tysktalende befolkningen. Noen døde av utmattelse, mens andre ifølge vitner, ble slått ihjel. Blant de fordrevne var også noen tsjekkiske jøder som noen dager tidligere hadde blitt befridd fra konsentrasjonsleire.
Dødsmarsjen var en del av den første såkalte «ville» fordrivelsen, fra krigens avslutning til undertegningen av Potsdamavtalen. Deretter fulgte den «regulerte» fordrivelse, som i det vesentlige var avsluttet i 1947.
Naunet

I kosmologien

I denne sammenheng var de begge en del av kosmologien i Ogdoaden, de åtte opphavelige guddommer som representerte verden før skapelsen, i byen Hermopolis (Khemenu, Ḫmnw, «åttebyen»), lokalisert på grensen mellom Øvre og Nedre Egypt, i løpet av Det gamle rike (i tiden mellom rundt 2686 og 2181 f.Kr.).
I en sammenheng var Naunet og Nun det samme konseptet, og ble sett på som androgyn (tvekjønnet) og hennes mannlige navn var således Nu eller Nun. Som andre av de fire opprinnelige konsepter av Ogdoaden var hennes hannkjønnsform avbildet som en frosk eller en mann med froskehode, og hennes kvinnelige form ble avbildet som en slange eller en kvinne med slangehode. Navnet i seg selv betyr «avgrunn». Det er en parallell til nen, «uvirksom» i et ordspill: «Jeg løftet dem opp fra ut av vannmassen (nu), ut av uvirksomhet (nen)».
Hun ble sjelden beskrevet som en personifisert guddom, og er ikke ofte omtalt uten sin partner Nun, skjønt tidvis er hun beskrevet som mor til solguden sammen med den sammensatte guddom Nun-Ptah. Hun kan faktisk ha vært i løpet av et stadium av mytologien en urutgave av himmelgudinnen Nut.

I kunsten

I kunsten opptrer Nu også som en mann med skjegg, blågrønn hud og representerer vannet. Som andre Ogdoad-konsepter hadde ikke Nu tempel eller kultsteder overhode. Nu og Naunet ble noen ganger representert av et hellig kjern eller dam, eller som ved Abydos av en underjordisk elv.
I den tolvte timen av Portboken er hun/han avbildet med utstrakte armer som holder en solbåt som har åtte guder, med skarabéguden Khepri som står i midten omgitt av de andre syv: Nun og Naunet, Amun og Amaunet, Heh og Hauhet, Kek og Kauket. I løpet av Senepoken da Egypt ble okkupert og styrt av utenlandske, persiske herrer, ble det negative aspektet av Naunet/Nun (kaoset) den dominerende oppfattelsen, muligens en refleksjon av den politiske uroen i landet.
Nordisk råd

Kultur, priser og lokalkontor

En vesentlig del av Nordisk råds virksomhet dreier seg om å styrke det nordiske samarbeidet innen kultur. Nordisk råd arbeider også innenfor skole og noen fagområder. Nordisk kulturfond og andre støttefond formidler årlig støtte til reise, nordiske kultruprosjekt og gjestespill, oversetting med mer.
Det formidles også informasjon om virksomheter og kulturhendelser i Norden og det finnes nordiske informasjonskontor i alle tilsluttede land samt Russland, Estland, Latvia, Litauen og Sønderjylland i Tyskland. Norge har to Nordiske informasjonskontor (Alta og Arendal) og i Finland har kontoret Nordisk kulturkontakt.
Nordisk råd deler ut Nordisk råds litteraturpris, Nordisk råds musikkpris, Nordisk råds filmpris, Nordisk råds miljøpris og Nordisk råds barne- og ungdomslitteraturpris.
Planovergang

En planovergang er et sted hvor en jernbane eller sporvei krysser en offentlig eller privat vei i plan.
Planoverganger er ofte utsatt for alvorlige ulykker. I tillegg sinker de veitrafikken der mange tog passerer i løpet av dagen, og togene må passere med begrenset hastighet (maks 160 km/t i Norge). Ved bygging og utbedring av jernbaner og tunnelbaner forsøker en derfor å unngå dem. Der dette ikke er mulig eller betraktes som ulønnsomt, er det ved offentlig vei påbudt å sikre dem med bommer, lys og/eller lydsignal. I tillegg kan en bedre sikten ved f.eks. å rydde vekk busker og kratt, evt. omlegge veien. Før-og-etter-undersøkelser tyder på at automatiske bommer gir best sikring. Men nærmere 90 % av planovergangene i Norge (3426 av 3751 i 2007) er på privat vei, og de aller fleste av disse (3259 i 2007) har en ubevoktet grind eller ingen sikring. Årlig nedlegges ca. 100 planoverganger i Norge.